text: Lokal forfatter vinder publikumspris
  02 april 2017 kl. 14.58
  Manden bag Oxen-triologien, Jens Henrik Jensen, fra Søvind ved Horsens blev søndag hædret af sine læsere med en publikumspris.
  10 forfattere var nomineret til publikumsprisen, der blev uddelt ved Krimimessen Horsens søndag.
  Men det var altså den lokale Jens Henrik Jensen, der trak de fleste af læsernes stemmer. De sidste to uger har læsere via krimimessen.dk kunnet stemme på en af de ti nominerede forfatter – det benyttede 2600 sig af.
  - Jeg er meget beæret over, at det var mig, der vandt. Det var et forrygende stærkt felt af super dygtige kollegaer, siger Jens Henrik Jensen, da han får overrakt prisen ved Krimimessen i Horsens. 
  Og meget tyder på, at Jens Henrik Jensen kan noget med ord og fortællinger. Foruden publikumsprisen ved Krimimessen har et tysk forlag for nylig købt hans populære Oxen-triologi, der handler om den højt dekorerede krigsveteran og jægersoldat Niels Oxen, som lider af posttraumatisk stress. Samme serie skal også filmatiseres.
  
  